เล็งดึงอปท.ทำฐานภาษีคนจน
สศค.เร่งมือศึกษาวิธีตรวจสอบรายได้หวังดึงท้องถิ่นช่วยสกรีนเข้มจนจริงหรือเก๊
11 ต.ค. 2557

สศค.เร่งมือศึกษาวิธีตรวจสอบรายได้หวังดึงท้องถิ่นช่วยสกรีนเข้มจนจริงหรือเก๊
สศค.เร่งศึกษาวิธีตรวจ สอบรายได้ทั่วประเทศ เล็งขอ อปท.เข้าช่วย ก่อนเสนอคลังจ่ายภาษีคนจน
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ขณะนี้ได้สั่งให้เจ้าหน้าที่ สศค.เร่งศึกษาถึงวิธีและการตรวจสอบรายได้ของประชาชนทั่วประเทศ เพื่อใช้เป็นข้อมูลดำเนินโครงการจ่ายเงินภาษีให้คนจน (NIT) เบื้องต้นจะใช้แนวทางจากต่างประเทศมาปรับให้เข้ากับไทย และอาจขอให้องค์กรปกครองส่วนท้องถิ่น (อปท.) ช่วยตรวจสอบตามต่างจังหวัดซึ่งหากได้ข้อสรุปแล้วจะเสนอให้นายสมหมาย ภาษี รมว.คลัง พิจารณาและเห็นชอบได้ทันที 
“สศค.กำลังหาข้อสรุปการตรวจสอบรายได้ เพื่อให้การจ่ายเงินภาษีให้คนจนถึงมือประชาชนอย่างถูกฝา ถูกตัว ให้ความคุ้มค่าในการดูแลประชาชนมากกว่า ซึ่งอาจต้องให้ อปท.เข้ามาช่วยตรวจสอบตามต่างจังหวัด เพราะสามารถตรวจสอบรายได้ของประชาชนตามท้องถิ่นได้อย่างแท้จริง ซึ่งข้อมูลของ สศค.มองว่าผู้มีรายได้น้อยที่ไม่ถึงปีละ 8 หมื่นบาทก็จะได้ประโยชน์จากโครงการนี้” นายกฤษฎา กล่าว
ทั้งนี้ โครงการดังกล่าวมีภาระที่ต้องโอนเงินภาษีคืนคนมีรายได้ไม่ถึงเกณฑ์ ใช้เงินประมาณ 5.56 หมื่นล้านบาท/ปี มีผู้ที่ได้รับเงินโอนทั้งหมดประมาณ 18 ล้านคน คิดเป็น 27.5% ของประชากรทั้งหมด โดยหลักการจะต้องเป็นคนที่มีรายได้น้อย แต่ต้องทำงานไม่ได้นอนอยู่บ้านเฉยๆ และต้องเป็นผู้ที่อยู่ในระบบภาษี จากเดิมที่กรมสรรพากรกำหนดให้ผู้มีรายได้เกิน 3 หมื่นบาท/ปี ต้องยื่นแบบภาษีกับกรมสรรพากร แต่จะปรับให้มีรายได้ตั้งแต่ 1 บาทแรก ก็ต้องยื่นแบบเสียภาษีกับกรมสรรพากรเพื่อให้ได้รับสิทธินี้
หากคำนวณจากเส้นแบ่งความยากจนคนมีรายได้ 300 บาท/วัน คิดเป็น 8 หมื่นบาท/ปี กลุ่มเป้าหมายคือคนที่มีอายุ 15-60 ปี ถ้าคิดจากฐานการช่วยเหลือที่ 20% ของรายได้ต่อปี เช่น ผู้มีรายได้ 5 หมื่นบาท/ปี จะได้เงินช่วยเหลือ 1 หมื่นบาท และช่วยไปจนถึงมีรายได้ 8 หมื่นบาท/ปี ซึ่งจะได้เงินช่วย 1.6 หมื่นบาท เมื่อถึงจุดสูงสุดแล้วเชื่อว่าคนเหล่านี้จะค่อยพัฒนาอาชีพเพื่อให้สามารถเลี้ยงตัวเองได้ 
สศค.เชื่อว่าโครงการนี้จะช่วยลดหรือเลิกโครงการประชานิยม เป็นมาตรการทางการคลังที่ช่วยลดความยากจน แก้ปัญหาการกระจายรายได้ของประเทศ เป็นมาตรการแรงจูงใจให้คนจนมีความขยันในการทำงานมากขึ้น และเป็นการดึงคนเข้ามาอยู่ในระบบภาษี โดยเบื้องต้นการนำเงินดังกล่าวมาใช้ในโครงการนี้มีอยู่ 2 ส่วน คือ การจัดเก็บรายได้ภาครัฐเพิ่มขึ้น หรือแต่ละรัฐบาลต้องยกเลิกนโยบายประชานิยม เพื่อนำเงินมาสนับสนุนในโครงการนี้